Μελέτη συμπεριφοράς της ενδοκράνιας πίεσης, με τη διεγχειρητική χρήση επισκληριδίου ηλεκτροδίου μέτρησής της, άμεσα πριν και μετά την τοποθέτηση μοσχεύματος κρανιοπλαστικής σε ασθενείς με κρανιεκτομία
Authors: Τσιανάκα Ελένη 
Published: February 2023

Η διενέργεια κρανιεκτομίας είναι απολύτως απαραίτητη σε κάποιες περιπτώσεις ασθενών με αυξημένη ενδοκράνια πίεση. Σε αρκετές περιπτώσεις ενδείκνυται η αποκατάσταση του οστικού ελλείματος με τη διενέργεια κρανιοπλαστικής. Η ενδοκράνια πίεση είναι μία από τις παραμέτρους οι οποίες επηρεάζεται άμεσα από την διενέργεια της κρανιεκτομίας και ένας από τους παράγοντες οι οποίοι συμμετέχουν στην μετεγχειρητική ισορροπία του εγκεφάλου. Η μελέτη της συμπεριφοράς της θα μπορούσε να χρησιμεύσει στην αποτελεσματική διαχείριση και μετεγχειρητική πρόβλεψη της πορείας των ασθενών αυτών μετά από κρανιοπλαστική. Σκοπός της μελέτης είναι η μέτρηση της ενδοκράνιας πίεσης πριν και αμέσως μετά την κρανιοπλαστική, η σύγκριση των τιμών αυτών (πριν και μετά την κρανιοπλαστική), ο συσχετισμός τους με σειρά παραγόντων, όπως επίσης και ο συσχετισμός τους με την εμφάνιση μετεγχειρητικών επιπλοκών.Η μελέτη μας είναι προοπτική και αφορά ενήλικες ασθενείς, οι οποίοι έφεραν ετερόπλευρη μετωπο-κροταφο-βρεγματική αποσυμπιεστική κρανιεκτομία και επρόκειτο να υποβληθούν σε κρανιοπλαστική. Από τη μελέτη εξαιρέθηκαν οι ανήλικοι ασθενείς, οι ασθενείς με άλλου τύπου αποσυμπιεστική κρανιεκτομία πέραν της προαναφερθείσας, εκείνοι με κοιλιο-περιτοναϊκή βαλβίδα, καθώς και οι ασθενείς στους οποίους για οποιοδήποτε λόγω χορηγήθηκε μανιτόλη προεγχειρητικά.Από το σύνολο των 25 ασθενών, το 68% ήταν άνδρες και το 32% γυναίκες. Η μέση ηλικία του δείγματος των ασθενών ήταν 43,84 έτη.Στο 76% των ασθενών η αιτία της κρανιεκτομίας ήταν το τραύμα, ενώ στους υπόλοιπους ήταν μη τραυματικής αιτιολογίας. Το μέσο εύρος της κρανιεκτομίας ήταν 125,59 cm2, η μέση απόσταση από τη μέση γραμμή ήταν +1,71 cm, η μέση απόσταση του ελεύθερου εγκεφαλικού παρεγχύματος από το επίπεδο της περιοχής της κρανιεκτομίας ήταν +1,80 cm, ο μέσος παρεμβαλόμενος χρόνος μεταξύ κρανιεκτομίας και κρανιοπλαστικής ήταν 6,93 μήνες, ενώ στο 76% των ασθενών χρησιμοποιήθηκε αυτόλογο μόσχευμα. Όσων αφορά τις τιμές της ενδοκράνιας πίεσης, η μέση τιμή της pre-ICP ήταν +0,8 mmHg και αυτή της post-ICP ήταν +2,00 mmHg. Το 20% από τους ασθενείς της μελέτης μας παρουσίασαν κάποιο είδος μετεγχειρητικής επιπλοκής. Από τη στατιστική ανάλυση του δείγματος προέκυψε στατιστικά σημαντικός συσχετισμός μεταξύ του φύλου του ασθενούς και του δείκτη ΔICP, των δεικτών pre-ICP και ±ICP, του δείκτη Δtime με τους δείκτες vcICP, FBSD και με την εμφάνιση επιπλοκών, ενώ οι επιπλοκές εμφάνισαν στατιστικά σημαντική συσχέτιση επίσης, με το δείκτη FBSD και με το είδος του μοσχεύματος της κρανιοπλαστικής.Συμπερασματικά μπορούμε να πούμε ότι ο εγκέφαλος τείνει να ισορροπήσει μετά την κρανιεκτομία, λαμβάνοντας τιμές ICP μικρότερες από αυτές που θεωρούνται εντός φυσιολογικών ορίων σε υγιή άτομα. Μετά την τοποθέτηση του μοσχεύματος, οι τιμές τις ICP παρουσιάζουν αύξηση, τείνοντας να προσεγγίσουν εκ νέου τις τιμές της ενδοκράνιας πίεσης υπό φυσιολογικές συνθήκες. Οι αλλαγές οι οποίες συντελούνται στην ενδοκράνια πίεση κατά την τοποθέτηση του μοσχεύματος της κρανιοπλαστικής δεν είναι μεγάλες. Επίσης, οι άνδρες τείνουν να παρουσιάσουν μεγαλύτερες αλλαγές στις μετεγχειρητικές τιμές της ICP, χαμηλές τιμές της pre-ICP είναι πιθανότερο να παρουσιάσουν αύξηση μετά την τοποθέτηση του μοσχεύματος της κρανιοπλαστικής και όσο αυξάνεται το χρονικό διάστημα μεταξύ της κρανιεκτομίας και της κρανιοπλαστικής, η αντίδραση του εγκεφάλου κατά την κρανιοπλαστική είναι αισθητά ηπιότερη. Τέλος, παρατεταμένος χρόνος μεταξύ κρανιεκτομίας και κρανιοπλαστικής έχει ως αποτέλεσμα αυξημένες πιθανότητες επιπλοκών και μειωμένες τιμές FBSD. Οι μειωμένες τιμές FBSD και η χρήση συνθετικού μοσχεύματος ενισχύουν περεταίρω την αυξημένη πιθανότητα επιπλοκών.